Papersnake/gushiwen huggingface dataset:
梅
刘敞（宋代）

泽国春还早，山梅腊竞花。缤纷迷雪意，浩荡逼年华。

驿使红尘远，江风短日斜。芳菲恐易失，愁思乱悲笳。
水仙子·讥时
张鸣善（元代）

铺眉苫眼早三公，裸袖揎拳享万钟。胡言乱语成时用，大纲来都是哄。说英雄谁是英雄？五眼鸡岐山鸣凤。两头蛇南阳卧龙，三脚猫渭水飞熊。
偈三十五首
释祖珍（宋代）

吾心似秋月，碧潭清皎洁。
无物堪比伦，教我如何说。
惊蛰后雪作未已阴之湖庄
曹彦约（宋代）

甲拆多应满药栏，跨缧心已拂轻鞍。
正疑阴因仍飞雪，岂有春轻却沍寒。
启蛰候虫犹自闭，向阳梅子自能酸。
误成严冷非天意，说与人心作好看。
寄题贞白王孙赤霞馆
于慎行（明代）

藉甚天潢彦，才名满帝家。书藏东观草，馆号赤城霞。

梦里常吞锦，毫端自吐花。不知银汉水，几日见浮槎。
解雨送神曲 其三
李常（宋代）

肃旂旆兮先驱，咽箫笳兮拥归舆。椒醑甘兮牲币洁，如肸蚃兮舆之踌蹰。

瞻前山兮嵯峨，指去路兮萦纡。神德大兮报无以称，徒感涕兮长吁。
尔朱真人药灶
雍沿（宋代）

当日先生药已成，便将金井等闲轻。
迨今遗迹峰峦上，时有青烟灶下生。
送别周仪之推官赴钱塘并简李四秘书
范梈（元代）

武帝龙飞第一春，京华相送各沾巾。讵知邂逅文身地，总是栖迟皓首人。

山驿蛟眠星满洞，水乡雁起月迷津。若逢李泂南天竺，为说前书感谢频。
苏武慢·对酒当歌
虞集（宋代）

对酒当歌，无愁可解，是个道人标格。好风过耳，皓月盈怀，清净水声山色。世上千年，山中七日，随处惯曾为客。尽虚空、北斗南辰，此事有谁消得。曾听得、碧眼胡僧，布袍沧海，直下钓丝千尺。掣取鲸鱼，风雷变化，不是等闲奇特。寒暑相催，乾坤不用，历劫不为陈迹。可怜生、忘却高年，长伴小儿嬉剧。
谢瑜首座寄黄龙茶
张炜（宋代）

寄我黄龙茗一圭，旋煮竹雪试新奇。
地炉火软汤初沸，先约梅花小赋诗。
题栖凤亭四首
白玉蟾（宋代）

竹也多年管风月，凤兮几夜宿云烟。
林间有客吹箫去，竹化成龙凤入天。
御制天章阁观三圣御书奉圣旨次韵
韩琦（宋代）

宝阁三休地，琅函列圣文。天章横紫极，洛字覆青云。

花拆惊雷起，龙腾骇浪分。宸毫知善断，更嗣禹邦勤。
次韵赵逢源秋日溪居十绝 其四
王庭圭（宋代）

仙人山水古今无，画妙诗工可得俱。论画已非前辈手，声诗能作辋川图。
阊门外登溪船五首·其一
杨万里（宋代）

步下新船试水初，打头揽载适逢予。
一椽板屋才经雨，两面油逢好读书。
剩买春风木芍药，乱篸棐儿竹籧篨。
清溪浮取松亭子，赏遍千山不要驴。
宿灌阳滩
戴叔伦（唐代）

十月江边芦叶飞，灌阳滩冷上舟迟。

今朝未遇高风便，还与沙鸥宿水湄。
点绛唇·万里将行
朱彝尊（清代）

万里将行，剪灯重伴西楼语。
远书欲附，细把邮签数。
风雨江头，不许离人去。
离人去。
断肠归路，秋草真娘墓。
狄浦
罗隐（唐代）

晴川倚落晖，极目思依依。野色寒来浅，人家乱后稀。

久贫身不达，多病意长违。还有渔舟在，时时梦里归。
无脚桥
韦骧（宋代）

枘凿关连壮，横空不可摇。激波无雁齿，跨岸只虹腰。

改制千年取，倾舟众患消。乘舆济人者，为惠固相辽。
题崔端公园林
李端（唐代）

上士爱清辉，开门向翠微。
抱琴看鹤去，枕石待云归。
野坐苔生席，高眠竹挂衣。
旧山东望远，惆怅暮花飞。
瑞鹤仙
俞国宝（宋代）

春衫和衡著。又燕入江南，雁归衡岳。东风晓来恶。

绕西园无绪，衡随花落。愁钟恨角。梦无凭、难成易觉。

到春来易感，韩香顿减，沈腰如削。

离索。挑灯占信，听鹊求音，不禁春弱。云轻雨薄。阳台远，信难托。

念盟钗一股，鸾光两破，已负秦楼素约。但莫教、嫩绿成阴，把人误却。
香岩院
潘景夔（宋代）

晚入招提路，山风冷透裳。
寒鸦互分合，霜稻半青黄。
习讼伤浇俗，思闲慰故乡。
牧童如有感，扣角唱斜阳。
代员将军罢战后归故里
常衮（唐代）

结发事疆场，全生到海乡。连云防铁岭，同日破渔阳。

牧马胡天防，移军碛路长。枕戈眠古戍，吹角立繁霜。

归老勋仍在，酬恩虏未忘。独行过邑里，多病对农桑。

雄剑依尘橐，兵符寄药囊。空馀麾下将，犹逐羽林郎。
以同心之言其臭如兰为韵寄李子先
黄庭坚（宋代）

穷阎蒿蔓膻，富屋酒肉臭。
酒肉令人肥，蒿蔓令人瘦。
欲从钟鼎食，复恐忧患构。
秦时千户侯，寂寞种瓜後。
应天长
牛峤（唐代）

玉楼春望晴烟灭，舞衫斜卷金条脱。黄鹂娇转声初歇，

杏花飘条龙山雪¤

凤钗低赴节，筵上王孙愁绝。鸳鸯对衔罗结，

两情深夜月。

双眉澹薄藏心事，清夜背灯娇又醉。玉钗横，山枕腻，

宝帐鸳鸯春睡美¤

别经时，无限意，虚道相思憔悴。莫信彩笺书里，

赚人肠断字。
送韩一初赴马万户府参议
周霆震（元代）

才俊宜从幕府升，四郊何日保安宁。连营未报休传箭，策马何嫌出戴星。

苦战城壕霜月白，屡残村落野烟青。军民甚有关心处，佐政行看刃发硎。
和高路分见赠二首
曹勋（宋代）

照世名流玉与清，公家勋业有繁缨。
格言追古如陶令，妙句锵金谢子卿。
卜筑靓深均里闬，山林佳绝得天成。
两篇奇语难修报，褒借飘飘愧此生。
岩下闻鸦
白玉蟾（宋代）

行绕松林不见鸦，只疑山后噪查查。
更移数步俄回首，缩脰蹲身立树丫。
浣溪沙
刘辰翁（宋代）

暮暮相望夕甫谐。针楼巧巧似身材。下头无数老人媒。

昨夜竹林那得见，朝来干鹊是空回。人间五日后能来。
塞下曲
卢纶（唐代）

月黑雁飞高，单于夜遁逃。
欲将轻骑逐，大雪满弓刀。
乍晴前韵
钱时（宋代）

翻手飞帘拗作晴，重重放出锦溪春。
东君於我故青眼，天地中间有此人。
拟嵇康绝交寄湘中贯微
齐己（唐代）

何处同嵇懒，吾徒道异诸。本无文字学，何有往来书。

岳寺逍遥梦，侯门勉强居。相知在玄契，莫讶八行疏。
唐多令
曹尔堪（清代）

高柳暗藏鸦。池塘试听蛙。丽樵边、戍鼓休挝。佳景正逢樱笋候，边半醉，泼新茶。

宿酿不须赊。婆娑烛影斜。叹吾衰、种故园瓜。羊仲支颐求仲笑，无好梦，到京华。
东归留别幕中同舍 其六
孙应时（宋代）

我家客星里，少小钓寂寞。推迁堕尘网，世味终然薄。

万里携一身，俛仰叹今昨。抖擞莱子衣，归欤老林壑。
寄题赵广文南墅
刘克庄（宋代）

博士才名贺白流，讵应蚤计到菟裘。
宫中未索清平调，海上聊为汗漫游。
隐几饱看山变态，开轩惟对竹清修。
买邻有志嗟无力，肯与羊昙共睹不。
行次荥阳却寄诸弟
杜荀鹤（唐代）

难把归书说远情，奉亲多阙拙为兄。早知寸禄荣家晚，

悔不深为共汝耕。枕上算程关月落，帽前搜景岳云生。

如今已作长安计，只得辛勤取一名。
颂古二十首
释了一（宋代）

心不是佛，智不是道。
举得十分，未敢相保。
推条拄杖闲行，切忌回头转脑。
扇子诗
李石（宋代）

猛火横秋如烁，银河冷浸月脚。
三更独立梧桐，不恨夜凉衫薄。
别可山
叶茵（宋代）

松江之左，可渔可农。
丁树阴阴，碧波溶溶。
子契予好，携家而从。
碧笑碧语，乃棹轻篷。
冥访前修，天随到迩。
中心孔嘉，爰居止。
有薰自南，景物清美。
槐柳于前，烦歊潜弭。
我有旨酒，与子酌之。
既醉且舞，且歌而诗。
陶然乐只，厥情怡怡。
一日舍去，岂不念兹。
客怀先秋，兴言欲别。
屡止屡辞，行计已决。
送子于舟，期我乎雪。
敬敬前迈，于时炎热。
惆怅若失，延伫长津。
复面犹赊，柰何夕晨。
岂无他友，白首如新。
念子实繁，融融天真。
北山有梅，南山有云。
下有猿鹤，中有隐君。
千里命驾，予敢不厪。
乃志必获，碧歌斯文。
感遇二十五首
张耒（宋代）

登高望海县，秋日丽玉京。
喧阗车马音，风震入青冥。
大明属昌运，戴白不知兵。
华衣美酒食，妇织子孙耕。
生无系虏忧，乃觉患祸轻。
请看五季世，战地犹榛荆。
一斛珠
周密（宋代）

馀寒正怯。金钗影卸东风揭。舞衣丝损愁千褶。一缕杨丝，犹是去年折。
临窗拥髻愁难说。花庭一寸燕支雪。春花似旧心情别。待摘玫瑰，飞下粉黄蝶。
水调歌头
王时翔（清代）

春院百花竞，桦烛夜筵烧。海棠一树凝艳，的的向人娇。

揭起深沉帘幕，拥出吴姬十六，吹裂紫琼箫。酒醒在何处，别恨压轻舠。

四天青，孤月白，晓星高。宿鸦惊舞烟际，露滴绿杨条。

独自此情谁展，回首玉楼天远，清泪洒江潮。翻羡红绫束，常抱美人腰。
题陈命美壮游册十首 其六 东山佳气
李之世（明代）

城市俗不过，要寻僧寺閒。今朝试蜡屐，携妓上东山。
暮秋将归秦，留别湖南幕府亲友
杜甫（唐代）

水阔苍梧野，天高白帝秋。途穷那免哭，身老不禁愁。

大府才能会，诸公德业优。北归冲雨雪，谁悯敝貂裘。
题汪水云诗十首
罗志仁（宋代）

销尽黄金是此窝，高人欹枕看晴波。
钱塘门里九曲寺，得似先生一曲多。
四月十五日会雪湖于牛屯山庄次雨中联句韵
谢迁（明代）

白石岧峣绿树重，雨中烟景淡还浓。远鸡报午迟村馌，灵谷占晴急梵钟。

苔径行踪双屐补，竹窗吟料四山供。劝农已见循良令，匹马西来一鹤从。
宿山中寺
李中（五代）

寄宿深山寺，惟逢老病僧。风吹几世树，云暗暮秋灯。

瞑目忘尘虑，谈空入上乘。明晨返名路，何计恋南能。
丁一鹤诗
贝琼（元代）

大道日已芜，游谈纷琐琐。韩非不得死，商鞅终梯祸。

伟哉高世不，结屋青山左。年来颇得道，已觉初心果。

朝漱玉池津，夜存金鼎火。御气超六虚，万物真蜾裸。
新买东庄宾友携酒往看十绝句 其一
李梦阳（明代）

芳园垂老惭为主，门巷开除即是家。不知樱树春能早，便把樱花作杏花。
海阳山湘漓水源歌
查礼（清代）

我昔读《水经》，曾究湘漓流。源出始安县，阳海山之陬。

涓涓始一脉，觞泛乃为舟。盘盓导东北，水分西岭头。

咫尺同源异千里，北曰湘水南漓水。湘过巴丘入于江，漓至苍梧注郁止。

漓流水弱湘流强，为溯狂波筑铧觜。刊凿灵渠万世功，谁其作者秦臣史。

渠开水似天河倾，因功谋利费经营。续设陡门三十六，堤埒坝蓄如屯兵。

往来自此邀其惠，楚粤舟航咸利济。人工不若天生成，安得移山重叠砌。

乾隆甲戌九月秋，上公抚字忧民忧。羽书络绎檄余往，相度刻日工须鸠。

里粮策马走山麓，先事穷源后修筑。兴安境尽入灵川，攀葛扪萝历幽谷。

一山突起矗大荒，石骨嶙峋百丈强。四围无嶂亦无岫，居民指此即海阳。

山脚嵌空挂钟乳，下有清泉岩口吐。把火直入山腹中，目击潭光彻水府。

神奸物怪不可求，阴森气逼声飕飗。然犀我恐幽明别，邃窦岂堪人久留。

出岩丛棘钩衣裂，老树古藤悬嵽嵲。披寻石壁获二碑，藓蚀苔侵色似铁。

摩挲漫读马陈文，字迹端遒钗脚分。速呼童子扣墨本，天风飒飒飘秋云。

呜呼！烟霞我固有深癖，抉秘搜奇无虚夕。湘漓于此结奇缘，作歌记事镌诸石。
辛卯题壁
曹勋（宋代）

中原陷贼百城没，龙驭天旋守一江。
恢复未逾衣带水，功名惭有碧油幢。
痛无雁信来沙漠，秋觉梅风到夜窗。
朔吹搅云心慷慨，拊床未易寸心降。
山居简饮冰友清溪槐迳二弟
薛嵎（宋代）

别后全无梦，寄书安得频。
谁怜独往意，天弃苦吟人。
债长新年息，贫欺渐老身。
入林知未密，犹与俗相亲。
中秋赏月
朱松（宋代）

去年中秋雨，野芦凄薄寒。惊尘暗一方，客枕那得安。

起呼对床笫，揽衣步蹒跚。握手仰太息，宇宙何时宽。

今年中秋月，并海窥涛澜。坐看郁蓝天，忽涌白玉盘。

眷言双峰客，倚闾念衣单。亦复取樽酒，承颜有馀欢。

天涯等牢落，世路方艰难。且遵秉烛语，毋为泣河叹。

停杯玩飞辙，河汉静不湍。痴儿亦不眠，苦觅蛙兔看。

洲出暗潮落，鬓衰香雾漙。佳句付惠连，何时解归鞍。
蜀公范景仁忠文公挽辞四首
苏颂（宋代）

追忆词场旧，交游四纪馀。
编年逢绝笔，议乐见成书。
忽怆题丹旐，无由走素车。
伤心寝门恸，南望涕涟如。
题刘如村昭忠逸咏
王介夫（元代）

炎祚当年去不还，欲成良史恨无官。一朝人物归吟兴，千古纲常纪笔端。

林下董狐坚直节，山中杜甫老忠肝。后来多少偷生者，掩面西风不敢看。
红云阁
杨蟠（宋代）

重重风日透，花气满地塘。
谁把红云此，红云无此香。
登金山寺寄甘露湛源长老
姚广孝（明代）

三度来登多景楼，妙高台上始能游。长江如练山如画，独倚阑干笑白头。
颂古八首
释如净（宋代）

清贫三盏便轻酬，万晨曹门出郑州。
尽情斫却月中桂，恼乱春风卒未休。
闫蓬头歌
胡应麟（明代）

闫先生，羽客流，发蓬蓬不裹头。身骑两白鹿，手掣䨥青虬。

前生身圣相追游，飞翔八极横九州。朝升大罗顶，暮宿昆崙丘。

木公授宝箓，王母发清讴。飞琼弄玉众仙女，行厨上食罗珍馐。

桃花万树核如瓮，东方小儿不敢求。何来醉闯拘翼座，脱巾露顶眠琼楼。

雷公轰轰上帝怒，谪向下土称蓬头。长身大腹状殊绝，赤颧红颊惊庸流。

方瞳射空碧电烱，紫髯拂地苍虹流。终朝一食气逾王，终夜不寝神长游。

严冬雪片大于席，寒冰十丈风飕飗。先生此时赤双足，单衣不御青貂裘。

道旁观者色沮丧，真仙出世谁能俦。和光颇类柱下史，玩俗或比蒙庄周。

仰天大笑暮云碧，茫茫下土皆蜉蝣。朅来偶过勾曲洞，乘鸾跨鹤三峰头。

乖龙左耳割不得，飘然一苇来南州。众中遇我心莫逆，片言立使千金投。

微辞奥旨发中夜，变化恍惚难先筹。时时诧我骨毛异，青城仙伯行相求。

三生石上事非远，努力缮性穷熏修。愧我中年薄闻道，尘埃碌碌随轩輶。

神明凋谢鬓发改，岂将身尺图封侯。感君便欲逐君去，乾坤万事同浮沤。

三公身贵竟何物，五阴四大俱悬疣。何如长啸出寥廓，霍然尽豁平生愁。

闫先生，且莫行，为我留，谪期未满堪夷犹。吾家别业武夷上，铁船丹灶悬高丘。

幔亭之君日来下，三山九曲随冥搜。他年挟尔棹歌去，坐看大海天咫尺，巨鳌赑屃浮中流。

珠宫贝殿耀金碧，清都绛阙喧琳球。鹍鹏一卧九万里，鸿鹄一举三千秋。

玉皇香案倘相忆，羽翰白日飞神州。
偈十首 其二
释道行（宋代）

车不横推，理无曲断。若是此花，佛与帝释。
次韵奉和见心师游石湖兰若（二首）
九皋声公（明代）

楞伽峰如九叠屏，何年截取匡庐青。
方同楚客赋招隐，不学山人吟采苓。
僧蹊尽种苾刍草，梵荚遍写《多罗经》。
诸天只在雨花外，音乐六时来窈冥。¤
和后村唐衣二首 其一
林希逸（宋代）

非晋非唐落魄袍，人生行乐不知他。可曾痴说飞霞佩，那肯吟思叠雪罗。

带眼减多癯已甚，布毛吹尽意如何。溪邻更有笭箵伴，时整蓑衣共缉莎。
野芳亭书壁
张镃（宋代）

山向林间出，船从草外撑。
行来风数刻，坐待月三更。
政自安閒散，谁能管爱憎。
新功喜今夏，阴满蒲萄棚。
春恨三首
钱珝（唐代）

负罪将军在北朝，秦淮芳草绿迢迢。

高台爱妾魂销尽，始得丘迟为一招。

久戍临洮报未归，箧香销尽别时衣。

身轻愿比兰阶蝶，万里还寻塞草飞。

永巷频闻小苑游，旧恩如泪亦难收。

君前愿报新颜色，团扇须防白露秋。
偷声木兰花（般涉调）
张先（宋代）

曾居别乘康吴俗。民到于今歌不足。骊驭征鞭。一去东风十二年。

重来却拥诸侯骑。宝带垂鱼金照地。和气融人。清霅千家日日春。
绿野亭 其一
郑伯玉（宋代）

二月池边景色好，天与人意相怡融。鹅毛絮轻飏晴日，鸭头波暖摇青空。

幽鸟间关变新哢，高花乱旋飞斜红。樽前忽尔感时节，酌酒醉倒酬东风。
秋日雨中与萧赞善访殷舍人于翰林座中作
徐铉（宋代）

野出西垣步步迟，秋光如水雨如丝。铜龙楼下逢闲客，

红药阶前访旧知。乱点乍滋承露处，碎声因想滴蓬时。

银台钥入须归去，不惜馀欢尽酒卮。
曲游春（清明湖上）
施岳（宋代）

画舸西泠路，占柳阴花影，芳意如织。小楫冲波，度麹尘扇底，粉香帘隙。岸转斜阳隔。又过尽、别船箫笛。傍断桥、翠绕红围，相对半篙晴色。

顷刻。千山暮碧。向沽酒楼前，犹击金勒。乘月归来，正梨花夜缟，海棠烟幂。院宇明寒食。醉乍醒、一庭春寂。任满身、露湿东风，欲眠未得。
孝友堂慈竹歌为张稚通赋
徐熥（明代）

主人家在苕溪曲，不种奇花种脩竹。客来看竹问何名，主人竹下吞声哭。

自言此竹生质奇，不产终南非嶰谷。物性能同慈母心，龙孙爱护知寒燠。

谁移此竹种庭阶，老母当年手自栽。已看翠色凌萱草，自有清阴覆绿苔。

老母辞堂今几载，此竹青青犹未改。黄土年来上板舆，红尘久已生莱綵。

可怜母逝竹空存，见竹还思慈母恩。主人一语一呜咽，座客闻之皆断魂。

从今品竹修新谱，不独湘江有泪痕。
九月八日登高作重九奇父赋三十韵与义拾馀意亦赋十二韵 其一
陈与义（宋代）

九月风景好，节意满天涯。书生尊所闻，登高乱城鸦。

虽无后乘尊，前驱载黄花。两楼压波壮，众泽分夭斜。

居夷惊有苗，访古悲章华。萧条湖海事，胜日一笑哗。

兴移三里亭，木影杂蛟蛇。
赠江司令朝宗
张嵲（宋代）

投老叨恩得一州，平生江令始从游。
挥毫坐上夸新句，岸帻罇前傲早秋。
幸有高情能命驾，宁能十日为吾留。
诗成苦被黄花恼，急送兵厨与破愁。
友人有越边之行，戏占送之
丘逢甲（清代）

绝代美人常远嫁，分明怨恨托琵琶。弹尽边风与边月，祝天长护貌如花。
逍遥咏
宋太宗（宋代）

大底缘由比类深，难中此道费光阴。
若知浊浪澄清水，不达浮光认白金。
走作真珠藏妙理，究推神室好相寻。
功成稳審时间用，变转无穷重古今。
陇州鱼龙川石鱼
宋祁（宋代）

纤鳞藏介石，物化自何年。无复西江水，长依东海田。

苔纹堪代藻，云叶即成莲。琥珀藏蚊影，佳名共此传。
南雄八景诗 其三 灵岩龙瀑
程文表（元代）

层峦叠嶂紫霞堆，中有飞泉百道来。白昼无云晴喷雪，青霄不道暗惊雷。

夏炎雅称调冰盎，秋冷尤宜荐菊杯。千古匡庐同此景，品题谁继谪仙才。
病中奉柬王南区使君兼送之任川南 其一
屈大均（明代）

一卧百馀日，相关惟使君。药钱能苦致，餐物每甘分。

羽恐蝉将蜕，声愁鹤不闻。明朝挂帆去，谁复念孤云。
读余忠宣公传
朱纯（明代）

羽书无路达深宫，力障孤城势转穷。
卞壸一门甘死难，张巡千载凛英风。
空期戎马收江左，又见真龙起泗中。
试看尽忠池上水，当年剑血尚流红。
曲江春望怀江南故人
赵嘏（唐代）

杜若洲边人未归，水寒烟暖想柴扉。
故园何处风吹柳，新雁南来雪满衣。
目极思随原草遍，浪高书到海门稀。
此时愁望情多少，万里春流绕钓矶。
忆灵隐寺雪岩静室二首 其二
陶益（明代）

东林弟子接殷勤，雪煮团茶惬素闻。复说老师行道后，诗瓢流破剡溪云。
邻几过门不留戏作
刘敞（宋代）

陈平少负郭，亦回长者车。贫贱虽足羞，犹问道何如。

此风固宜少，未谓今便无。所望台阁贤，尚能念古初。

左轓涂朱漆，长绶要银鱼。化我不少留，始知心见疏。

弥年寄禄仕，竟日劳簿书。相与同笑言，俱幸逃空虚。

春秋期知我，雅颂诲起予。兹意未可忘，君宜诵权舆。
为叶宾月赋
卫宗武（宋代）

大乙涵中精，凝聚为夜魄。
皎皎行长空，高圆竞明发。
流辉大江涌，散影千林刻。
骚人抱负奇，一气清相若。
有主此有宾，不劳折柬约。
悠然来几席，玉色照肝膈。
对之启粲齿，嘲弄不为虐，
累累喷珠玑，华采互呈豁。
银阙或未完，要君施斧凿。
乘风到广寒，一笑翻成客。
咏怀三十首 其十
沈鍊（明代）

川流赴东海，涓涓无止息。君子秉明义，夙夜常警惕。

道在日用间，变化非可测。神龙乘云翔，精理亦绵历。

颜回虽生知，学履复纯密。功业道所生，聪明心自得。
送圭子赴淮南总所排岸任
陈宓（宋代）

久叨簪绂裔，初筮帝王州。
祖德期无忝，君恩要力酬。
存心惟敬谨，律已必清修。
千里书频寄，重亲鬓已秋。
再和二首（来诗言饮酒、画竹石、草书。）
苏轼（宋代）

置酒未逢休沐，便同越北燕南。
且复歌呼相和，隔墙知是曹参。
且青已自前世，竹石时窥一斑。
五字当还靖节，数行谁似高闲。
金陵杂兴二百首 其一二七
苏泂（宋代）

川原膴膴树斑斑，十里春风一望间。野马不羁天地阔，孤鸿无奈水云閒。
送冯勉仲赴省
舒邦佐（宋代）

客饯旗亭酒半酣，抟风九万送鹏南。
薄劳汗马功收一，肯怨长途玉献三。
去年梅花催驿骑，看看柳色斗恩蓝。
长篇好上刘蕡策，莫作书生无用谈。
马上闲吟七首 其三
施补华（清代）

父老传闻事事新，连城瓦屋似鱼鳞。山居只觉穹庐大，半住牛羊半住人。
退士一首
苏籀（宋代）

贤贤高哉古黔娄，独辨真趣肩夷由。
市朝慕诱吁竞求，求仁丘壑良远谋。
白云抗志耕平畴，炎天葛制冬鹿裘。
邂逅孤豚笑肥牛，拨刺廉鱼脱金钩。
雄鸡曳尾惮俎羞，鹪鹩一枝绰余庥。
楚楚奢靡翾蜉蝣，下士阉然媚俗流。
嗟嗟此病去何瘳，渊源友尚颜轲俦。
襏襫有暇从帣韝，形为心役无深尤。
貂蝉夸诧出兜鍪，驷马高盖忧人忧，
才殚力尽长不休。上士凌霞宅岩幽，
千镒鹤书那转头。
题西山真先生像
仇远（元代）

何年霜月子，写此西山真。
峨冠褐宽博，诗书发精神。
可以寘岩壑，可以登麒麟。
斯人不可作，令我思乾淳。
送会侍者开应庵塔铭
释咸杰（宋代）

三十馀年沙魇，一十五处脱空。欲彰从前家丑，何妨刻石流通。
予控免不获命恭读诏书圣训有朕正欲为卿直前枉之语感激思奋始决小草之谋
岳珂（宋代）

平生一寸心，不为世涂折。平生七尺躯，拟慕志士烈。

吾门古乔木，每抱岁寒节。三世秉一心，炯炯常不灭。

虽如卞献玉，自比来嚼铁。闭门著辨诬，其事已合辙。

及逢明圣知，所遇皆夐绝。隆兴录旧李，一诬出奎札。

嘉熙今诏书，复以枉为说。人生贵知心，万事等一吷。

矧以万古光，下比覆盆揭。忆昔贾奇谤，同舟忽秦越。

关弓比射羿，舍镞不虚发。仍是同功家，以豢反得啮。

静思诬与枉，二字谨区别。两朝寓至鉴，四海仰日月。

荡诬贵昭昭，错枉岂孑孑。此恩无以报，蛇雀况微物。

匪石心可转，襆被计当决。尘匣开青萍，何时衅妖血。
李成德画理发搔背刺喷䎳耳为四畅图乞诗作此四首 其三
释德洪（宋代）

呿口眼尾垂，欲喷将未发。竟以纸用事，快等船出闸。
秋日谒清臣宗叔纪洞霄景二首
赵汝普（宋代）

大涤山头一振衣，仙人曾向此幽栖。
至今翠箬丹砂隐，夜半浮光古洞飞。
寄怀公寿
黄庭坚（宋代）

好赋梁王在日边，重帘复幕锁神仙。
莫因酒病疏桃李，且把春愁付管弦。
愚智相悬三十里，荣枯同有百余年。
及身强健且行乐，一笑端须直万钱。
和吉父韵谢谹父煮菜二首
王洋（宋代）

云海堂前饭鼓忙，头陀岩下客船香。
长因笋蕨甜如蜜，引得游山潘孟阳。
无题
卢纶（唐代）

耻将名利托交亲，只向尊前乐此身。才大不应成滞客，

时危且此是闲人。高歌犹爱思归引，醉语惟夸漉酒巾。

□□□□□□□，岂能偏遣老风尘。
柴关
何景明（明代）

连峰入冥雨，绝璧闪馀霞。水认秦人洞，林疑谢客家。

石门践苔藓，源口觅桃花。他日求栖息，无言此路赊。
冉伯牛墓二首 其二
卢龙云（明代）

自古天难定，斯人疾久婴。止馀南牖诀，堪与暴平生。
过高邮新开湖
俞德邻（宋代）

新湖渺渺接张沟，露冷菰丛一雁秋。十幅蒲帆风力饱，回头烟雨暗文游。
如鱼水·帝里疏散
柳永（宋代）

帝里疏散，数载酒萦花系，九陌狂游。良景对珍筵恼，佳人自有风流。劝琼瓯。绛唇启、歌发清幽。被举措、艺足才高，在处别得艳姬留。
浮名利，拟拚休。是非莫挂心头。富贵岂由人，时会高志须酬。莫闲愁。共绿蚁、红粉相尤。向绣幄，醉倚芳姿睡，算除此外何求。
次韵刘蔡仲秀才雪后登竹阁 其一
释道潜（宋代）

槛前君子旧虚心，雪后相看意更深。晴日暖风催鸟语，翠梢高处啭柔音。
金陵杂兴二百首一百四十七
苏泂（宋代）

方桥一派水萦纡，客散亭空清夜徂。
二十五声春点静，月明池上柳疏疏。
解连环
王之道（宋代）

流水细通何处。柳溪新雨。清风十里送篮舆，行不尽、山无数。
一十楼台窣堵。老僧常住。悬知俗客不曾来，门外苍苔如许。
画灰
石宝（明代）

炉中火尽灰尚温，一拨再拨心翩翻。披沙仅见赤璗出，豁雾亦有明星存。

从容指画续复断，石鼓籀文仓颉篆。巨擘纵横分岸畔，先王经国区沟畎。

太和茫茫犹未收，初为河图后洛畴。四隅五气可按数，七八九六纷相钩。

倏然蛇蟠忽鸟发，天前地后拥诸葛。亦知炎烬不可嘘，尚冀燎原势莫遏。

须臾寂灭难重寻，悲哉此是佛氏心。此灰可灭佛未熄，独坐寒窗玩周易。
吴城阻风
涂瑞（明代）

湖西浪涌水连天，舟泊吴城野岸前。树色遥迷边日雨，钟声风岸渡江船。

暂沽竹叶消离思，喜看梅花换旧年。明发不须倍惆怅，金陵翘首日华边。
庚子岁五月中从都还阻风于规林二首 其一
陶潜（魏晋）

行行循归路，计日望旧居。一欣侍温颜，再喜见友于。

鼓棹路崎曲，指景限西隅。江山岂不险？归子念前途。

凯风负我心，戢枻守穷湖。高莽眇无界，夏木独森疏。

谁言客舟远？近瞻百里馀。延目识南岭，空叹将焉如。
春日行兰溪道中六言
范浚（宋代）

远草连云碧积，繁花照日红酣。
信马贪看春意，不如错过村南。
得家信报淮南飞蝗渡江入浙岁事殊可忧感而赋诗
李纲（宋代）

闻说飞蝗起自淮，势如风雨渡江来。我家岁事何须虑，只恐人言不是灾。
更漏子·宝香瓶
佚名（宋代）

宝香瓶，桐叶卷。荡水痕微还远。思乡信，觉春迟。野梅初见时。上潮风，临晚渡。人欲过西江去。吹寒管，陇云低。江南花未知。
吴中晓寒曲
王琪（宋代）

大泽穹天莽同色，碧瓦阊门晓花白。
石岩左右断行人，洞庭一夜冰千尺。
曾持汉节单于垒，北风如刀割人耳。
知怜冻足苦双摧，一生不向遐方履。
凭谁赠我紫衣裘，中吴风土清且柔。
令严气正天地肃，长歌白苧临寒流。
玉兰酒熟金醅溢，太白连云尚殊□。
书窗半掩昼始开，几日红梅断消息。
贺新郎 其三 过淮阴侯钓鱼台兼谒漂母祠
俞士彪（清代）

秋客多萧索。看船头、西风淅沥，暮云寥廓。落日危亭荒草岸，一叶小舟初泊。

倚双桨、清尊孤酌。欲酹王孙何处问，但汤汤、淮水流如昨。

碑上字，半斑驳。

无聊日把渔竿握。又谁知、渡罂背水，恁多挥霍。千古封侯人不少，大半风尘流落。

叹今世、人情更恶。若肯相逢哀一饭，便万金为报犹惭薄。

吾与母，预相约。
甘园
董嗣杲（宋代）

内官园邃傍斋宫，杨柳堤南翠几重。四面堂虚凌上界，五层塔近压中峰。

径连湖水行幽草，廊接风亭卧偃松。邻岸御舟空望幸，深坊长日锁飞龙。
水调歌
佚名（宋代）

八月秋欲半，後夜月将圆。天潢当日流润，馀派落人寰。尘扫长当千里，威振南蛮八郡，梓里绣衣还。芳毓燕山桂，庆衍谢庭兰。
小山阴，长松下，白云间。壶中自有天地，闻早挂蓬冠。笑指横空丹坚。闲倚拿云竹杖，佳处日跻攀。山色既无尽，公寿亦如山。
行赆有礼辞之世子举陆贾事亹亹见爱谢绝以诗
李思衍（宋代）

绿玺南来奉玉音，九重恻怛为民深。蜀人爰命相如檄，越使何民陆贾金。

冰雪孤忠臣子事，乾坤生物帝王心。从今但得天从欲，航海梯山岁岁深。
重阳后一日登石钟寺
梁以壮（明代）

渡水闻声见石钟，石钟之上见芙蓉。无多野客乘秋屐，有个僧人制毒龙。

鸿影不期黄叶到，菊花那许白云封。一尊须补重阳醉，酌对匡山五老峰。
倣古思边
释文珦（宋代）

去年与君别，绿树闻啼鴂。
今年当此时，忆君未归。
音书难寄远，珠泪湿罗衣。
读廖运同诗有感因以美之 其一
田登（明代）

五月寻春春已空，海榴花放醉薰风。晓来雾捲云鬟绿，一簇香罗万点红。
览镜
邹浩（宋代）

三窜湖南与岭南，生涯破荡孰能堪。归田莫虑饥寒迫，眼下新来有卧蚕。
别陈平甫
韩淲（宋代）

清暑莲堂上，何心咏别诗。敢云归计早，常恨结交迟。

林馆主人胜，江山客子宜。相看在霄汉，折取桂高枝。
水龙吟·少年闻说京华
阎苍舒（宋代）

少年闻说京华，上元景色烘睛昼。朱输画毂，雕鞍玉勒，九衢争昼。春满鳌山，夜沉陆海，一天星斗。正红球过了，鸣鞘声断，回莺驭、钧天奏。

谁料此生亲到，十五年、都城如旧。而今但有，伤心烟雾，萦愁杨柳。宝箓宫前，绛霄楼下，不堪回首。愿皇图早复，端门灯火，照人还又。
忆富川四首 其二
韦骧（宋代）

渴忆富川好，孤城插翠屏。淳风在人物，真趣满郊坰。

野屋千间古，晴山四壁青。别来千鄙思，偃卧阅图经。
寿徐少傅
王鏊（明代）

今日是何日，六日中元过未久。人言此际每生贤，莱公人前公人后。

不知麒麟天上有种无，抱送千年还姓徐。天生贤俊固有意，风骨自与凡人殊。

宛如明月出海底，侧射万顷澄波湖。木天瀛海人莫到，十年读尽中秘书。

朝承密旨暮赐宴，一时恩宠谁能如。经筵手持五色线，要补山龙华虫黼黻之华裾。

今日刍荛有语烦听取，愿公一日登台辅。汉丙魏，唐房杜，宋司马欧韩范富。

愿公事业与此数公者争先驱，然后归作睢阳五老图。
拉马玄真看山
陈献章（明代）

官府治簿书，倥偬多苦辛。文士弄笔砚，著述劳心神。

而我独无事，隐几忘昏晨。南山转苍翠，可望亦可亲。

岁暮如勿往，枉是最閒人。近来饮酒者，惟我与子真。

能移柳间舫，同泛江门津。
谢邱行之
曾丰（宋代）

剥啄屦声寒，夫谁闯我关。
芝开眉宇紫，豹露管中斑。
客有志钻孔，得无人俦颜。
倘余化砂法，其敢为君悭。
郭将军庙
陈份（宋代）

天欲亡佗开汉境，将军英武契风云。
远驱函谷三千骑，南下番禺十万兵。
自此河山消垒拒，至今民俗荷庸勋。
后来扼腕征蛮者，禄重功轻不似君。
怀吴西洲
方泽（宋代）

枫落吴江雁影斜，燕京游客未还家。可能别有春风在，不怕秋霜两鬓华。
荷锄
陆游（宋代）

五亩畦蔬地，秋来日荷锄。
何曾笑尔辈，但觉爱吾庐。
胆怯沽官酿，瞳昏读监书。
区区尚多事，未解杂樵渔。
三月二十日游东山参议不至有诗次韵
陈渊（宋代）

羁怀厌朝市，逸兴薄江山。放杖嚣埃外，传觞紫翠间。

碧云犹未合，飞鸟已知还。不见高车过，重城欲上关。
望江南 其二十一 杂咏
刘琬怀（清代）

江南好，草绿寄奴城。沽酒客来双屐滑，打鱼人去一舟轻。

浮玉望中明。
偈颂一百三十三首 其二十三
释居简（宋代）

天中天，圣中圣。赞不及，述不尽。四海九州，一印印定。
今年正月十四日与子由别于陈州五月子由复至
苏轼（宋代）

惊尘急雪满貂裘，泪洒东风别宛丘。
又向邯郸枕中见，却来云宛泽南州。
暌离动作三年计，牵挽当为十日留。
早晚青山映黄发，相看万事一时休。
（柳子厚《别刘宛得》诗云：皇恩若许归田去，黄发相看万事休。
〔此注二句诗，上句为柳诗，下句为刘诗，东坡误记，合二为一。
〕）
和潘舍人
陈宓（宋代）

不能百里马牛风，千里相思一日逢。
四月仙舟发漳水，恍然笑语在芙蓉。
题晋匡庐先生庙
金君卿（宋代）

山压重江万里波，半空精铁锁嵯峨。
先生死去云情薄，六国兴来佛事多。
万刹金莲开碧落，一祠茅竹蔽丛萝。
游人但逐僧归去，古隐荒凉谁肯过。
和阮亭姑苏怀古
邓汉仪（清代）

旌甲喧传槜李师，空江一夕恸鸱夷。遂教石室无句践，谁羡黄金铸范蠡。

麋鹿草荒余旧梦，蛟龙春尽起哀丝。漫夸越士归如锦，不记称臣请妾时。
次韵伯言明发登西楼望桃花 其二
释道潜（宋代）

小楼西望那人家，出屋香梢几树花。只恐东风能作恶，乱红如雨堕窗纱。
寄湖南经历富珠哩子升
袁华（明代）

洞庭湖南木叶黄，桓桓宪府肃秋霜。弭节还临楚王泽，观风定到屈原乡。

澧兰沅芷思公子，郢曲巴歌唱女郎。好把音书寄千里，冥鸿今己过衡阳。
入局
陆游（宋代）

残年困简牍，静坐忆渔樵。
鄙意惭轻出，殊恩免早朝。
微霜凋绿树，寒日满朱桥。
怅望沧波友，弓旌岂易招！
题竹轩
张景脩（宋代）

种竹才添十数竿，题诗已仅百余篇。
有时碎影摇金地，尽日清余伴玉泉。
不与爱鱼人把钓，肯教骑马客求鞭。
平生最喜此君子，一洒何当听雨眠。
再自隆兴还游至德观
曾丰（宋代）

水眼通三岛，波心涌一峰。
两岸悬石稳，千古怒涛樁。
呵剑敺游蜃，鞭雷起蛰龙。
仙人有余量，事了岂留踪。
郎官岩
杨埙（宋代）

碧玉莫遮千嶂石，黄金难买一溪云。
歌钟沸地徒夸盛，争似松风竟夕闻。
寿宁节祝圣寿
王禹偁（宋代）

汉主寿山称万岁，玄宗佳节号千秋。
吾皇别享无疆福，百姓欢呼动九州。
天河
蓝智（明代）

牛渚秋高木叶飘，西风不待鹊成桥。玉楼云雾千峰合，银汉星辰一水遥。

绿竹人家团小市，黄茆村峒杂群猺。南游虚忝观风使，永夜乘楂溯寂寥。
句
高似孙（宋代）

有桂丛生须让菊，为罏归去也输螯。
送陈大夫罢太平守还台
郭祥正（宋代）

去年秋暮送东玉，今岁春残送子仪。人生不老安可得，况复年年伤别离。

请说湓江初识面，已知磊落胸中奇。桐乡之会愈相乐，是时解印予言归。

公乘扁舟过溪口，殷勤访我论新诗。君章下车始命客，邀公与我同遨嬉。

开怀醉倒信莫逆，十年一梦音尘稀。忽闻公来守吾土，馀生幸获仁贤依。

政成无扰威惠浃，白驹驰隙临瓜期。梨花夺月烂银白，绘盘缕玉江鱼肥。

酒倾碧盏盏尝满，曲度晴云云不飞。车轮未许生四角，且愿逆风东北吹。

留连更尽一壶酒，无使醒泪沾行衣。十科应诏公第一，出入省寺非公谁。

欲陪后会定何许，咄嗟自此分云泥。
临邛酒肆
胡本绅（清代）

驷马高车大丈夫，如何拙计事当炉。不知捧节临邛日，腆面羞颜酒肆无？
题龙潭寺
文彦博（宋代）

古寺依青障，高轩俯碧潭。山僧如有待，先扫侍中庵。
火田郑次山贫士也有燕坐之处五为赋之·观小
陈文蔚（宋代）

一息万里驰，白日天无光。
归来固吾圉，宇泰生吉祥。
心事
俞桂（宋代）

落落功名鬓早斑，蹉跎心事十年间。
看来只合归湖上，渔钓丛中尽日闲。
感兴
陈普（宋代）

千载荷神物，四书与五经。
勋华生万民，孔颜真仪刑。
本原尽溟漠，日用垂日星。
疾契虎豹变，力行凤凰庭。
感通穷有气，润泽周流形。
拟议辄破的，宰制动发硎。
达即雨天下，穷足春林坰。
自从孟子没，斯义久晦冥。
歆雄暨马郑，熠熠暗飞萤。
韩柳至欧苏。亦如醉不醒。
白书瞠两目，不见太山青。
蕙兰亘九畹，鼻寒不闻馨。
浩浩大城府，无人为抽扃。
宗庙失雄丽，楼阁迷岩亭。
渊渊楚七泽，渺渺东沧溟。
不识海若面，雄论夸扬舲。
名为指南车，认癸作丙丁。
名夸能作室，戹夹如堂厅。
异端塞宇宙，不能别渭泾。
夜光耿砂砾，掉臂不留停。
文章王介甫，种棘满朝廷。
匹夫持伪辩，六合为血腥。
读书不精义，落落空摇精。
适值刘从道供奉往信阳镇用前韵送之
孔平仲（宋代）

君马匆匆赴信阳，虽云同郡似它方。村沙卷尽黄昏日，海水吹成半夜霜。

别恨不须青草色，归期当及小桃香。閒官冷局遥相望，两觉迢迢岁月长。
田头
李昱（明代）

莫怪田头望，幽怀未易论。诗题随处处，农务自村村。

鹭点青山破，牛耕白水翻。出门无半里，归路任黄昏。
奉送吕若谷县丞任蒲东归五首 其二
赵鼎（宋代）

三年巽亭上，看尽洛中山。山亦为君好，朝昏图画间。

那知张季鹰，高兴不可攀。忽见秋风起，东随洛水还。
句
周邦彦（宋代）

明朝春仗当行乐，刻燕催花掷万金。
访石门洞
刘黻（宋代）

洞中谁是主，一树野桃开。
仙驾青牛去，瀑疑碧汉来。
门閒云阖闢，山好客徘徊。
已拟归休日，临溪筑钓台。
予腰腹本大，今年七十顿瘦减，慨然有感
张之纯（清代）

老去腰围似沈郎，何堪解带细评量。边韶称笥经荒废，王勃成文稿脱亡。

怕作生松丁固梦，转怜舞柳小蛮妆。扬州纵想骑仙鹤，十万缠时费主张。
夏夜闲书
寇准（宋代）

雨蒙村落野梅黄，茅阁长吟水气凉。
幽鸟远声来独树，小荷疏影占前塘。
闲心终不忘鱼钓，澹水真宜习老庄。
报国自知无世用，烟蓑何日卧清漳。
秋霁日暖飞虫蔽空甲子秋作
张嵲（宋代）

秋霁无风日自是曛，飞虫偪塞似屯云。
老夫漂荡居夷久，只恐乘空是廩君。
看射柳枝
李涉（唐代）

玉弝朱弦敕赐弓，新加二斗得秋风。

万人齐看翻金勒，百步穿杨逐箭空。
满江红 其五 望谢公青墩故园读书处，三和前韵
董元恺（清代）

北郭青墩，想魂魄、犹应恋此。敢则谓、青山谢傅，将无同是。

相赏便携泉石意，自怡祗合烟霞寄。正栖丘、饮谷十年前，难忘矣。

菱角美，香芹旨。寒月白，暮云紫。有晓猿夜鹤，招予唯唯。

纵隔千山还可共，不知一事徒深耻。问半生、踪迹尚沉浮，无言耳。
吴母叶氏大孺人挽词
杨万里（宋代）

发以留宾短，家从教子贫。
班衣奉当署，象服镜湖春。
许穆诗还废，班姑史尚新。
不堪萱草露，也解泣慈亲。
宿护国寺观晦翁先生题名 其二
姚镛（宋代）

看了题名看跋文，自怜不及晦翁门。野僧惜打残碑卖，时共山猿洗墨痕。
侯处士女挽词
陈与义（宋代）

畴昔翁才比太师，固应生女作门楣。
人间似梦风旌出，佛子何之宰树悲。
五日税金空繐帐，三千车乘忽荒陂。
它年不共江流去，突兀张林妇德碑。
题束季博山园二十首·弈仙
牟巘五（宋代）

好著在眼前，世上少人觉。
留此妙不传，付与神仙著。
长句寄尚明学士
刘子翚（宋代）

短褐沉潜不近名，只今长乐郑康成。
酒中贤圣无多酌，琴裹宫康一再行。
翰墨放怀新水石，烽烟回首旧蓬瀛。
四愁不为思君作，怀抱何因得暂平。
菩萨蛮 其三
魏承班（五代）

玉容光照菱花影，沈沈脸上秋波冷。白雪一声新，雕梁起暗尘。

宝钗摇翡翠，香惹芙蓉醉。携手入鸳衾，谁人知此心。
和君时寄叔韵
彭汝砺（宋代）

屈首随温暖，低头避谴呵。灵根无挺拔，古鉴少揩磨。

故里三千远，浮生四十过。汉江鱼不少，书寄莫嫌多。
客有欲除我东园草者诗以止之
李梦阳（明代）

绿匝红稀可柰春，友车朋马故应频。行边莫便锄閒草，但入林园仗主人。
柳州城西北隅种柑树
柳宗元（唐代）

手种黄柑二百株，春来新叶遍城隅。
方同楚客怜皇树，不学荆州利木奴。
几岁开花闻喷雪，何人摘实见垂珠？
若教坐待成林日，滋味还堪养老夫。
求友
王建（唐代）

鉴形须明镜，疗疾须良医。若无傍人见，形疾安自知。

世路薄言傍，学成弃其师。每怀一饭恩，不重劝勉词。

斅学既不诚，朋友道日亏。遂作名利交，四海争奔驰。

常慕正直人，生死不相离。苟能成我身，甘与僮仆随。

我言彼当信，彼道我无疑。针药及病源，以石投深池。

终朝举善道，敬爱当傍之。纵令误所见，亦贵本相规。

不求立名声，所贵去瑕玼.各愿贻子孙，永为后世资。
和答越州吕乡见赠之作兼以为别
宋庠（宋代）

绿发仙郎得郡新，颍川重喜拂征尘。
樽前道旧情无改，马上裁征笔有春。
万里江山迎使旆，九门冠剑别朝绅。
请君更读韦平传，莫把家声苦让人。
梅雨五绝
范成大（宋代）

风声不多雨声多，汹汹晓衾闻浪波。
恰似秋眠隐静寺，玉霄泉从床下过。
郡楼晴望二首
羊士谔（唐代）

霁色朝云尽，亭皋露亦晞。褰开临曲槛，萧瑟换轻衣。

地远秦人望，天晴社燕飞。无功惭岁晚，唯念故山归。

一雨晴山郭，惊秋碧树风。兰卮谁与荐，玉旆自无悰。

云景嘶宾雁，岚阴露彩虹。闲吟懒闭阁，旦夕郡楼中。
汉堤诗
卢肇（唐代）

阴沴奸阳，来暴于襄。洎入大郛，波端若铓。触厚摧高，

不知其防。骇溃颠委，万室皆毁。灶登蛟鼍，堂集鳣鲔。

惟恩若雠，母不能子。洪溃既涸，閈闳其虚。以隳我堵，

以剥我庐。酸伤顾望，若践丘墟。帝曰念嗟，朕日南顾。

流灾降慝，天曷台怒。滔滔襄郊，捽我婴孺。于惟馀甿，

饥伤喘呼。斯为淫痍，孰往膏傅。惟汝元寮，佥举明哲。

我公用谐，苴茅杖节。来视襄人，噢咻提挈。不日不月，

咍乎抃悦。乃泳故堤，陷于沙泥。缺落坳圮，由东讫西。

公曰呜呼，汉之有堤。实命襄人，不力乃力。则及乃身，

具锸与畚。汉堤其新，帝廪有粟。帝府有缗，尔成尔堤。

必锡尔勤，襄人怡怡。听命襄浒，背囊肩杵。奔走蹈舞，

分之卒伍。令以麾鼓，寻尺既度。日月可数，登登嶪嶪.

周旋上下，披岘斫楚。飞石挽土，举筑殷雷。骇汗霏雨，

疲癃鳏独。奋有筋膂，呀吁来助。提筐负筥，不劳其劳。

杂沓笑语，咸曰卢公，来赐我生。斯堤既成，蜿蜿而平。

确尔山固，屹如云横。汉流虽狂，坚不可蚀。代千年亿，

与天无极。惟公之堤，昔在人心。既筑既成，横之于南。

萌渚不峻，此门不深。今复在兹，于汉之阴。斯堤已崇，

兹民获祐.齯童相庆，室以完富。贻于襄人，愿保厥寿。

繄公之功，赫焉如昼。捍此巨灾，崒若京阜。天子赐之，

百姓载之。族孙作诗，昭示厥后。
又和
洪咨夔（宋代）

天时人事共流通，何用将冰语夏虫。
判为梅花多酿酒，春风裹着蜜翁翁。
初成遗老斋二首
苏辙（宋代）

花时懒出伴游人，暑雨深藏养病身。
新宅丁丁厌斤斧，旧书病病卷垘尘。
久将生事累诸子，顿敛浮根付一真。
遗老斋成谋宴坐，澹然无语接来宾。
次韵强使君见寄
周紫芝（宋代）

梦泽南州听晓鸡，老饕于此寄朱麾。春湖鱼上先分玉，暗谷茶生看展旗。

酒甲江西聊可醉，山横楚尾恨无诗。年丰讼少知何事，时有光阴到楚词。
送友人江行之庐山肄业
唐求（唐代）

蜀国初开棹，庐峰拟拾萤。兽皮裁褥暖，莲叶制衣馨。

楚水秋来碧，巫山雨后青。莫教衔凤诏，三度到中庭。
东溪奉送景仁内翰归东都 其一
文彦博（宋代）

君自东都至西洛，风光相赏不相违。瑞雪承露从头看，看到姚黄兴尽归。
立冬日赠张直夫
吕本中（宋代）

参差寒叶树，林鸟独依栖。发变心同素，年迟日向西。

一水通晨夕，三山隔海溪。尚忆鲁儒席，南楼携手齐。
深青早发比明至柳阳桥戏赋
宋褧（元代）

槟榔嚼罢复含姜，月落松明马首香。□□匆匆闻禁漏，宿酲初解对残妆。
灵壁道中
楼钥（宋代）

古汴微流绝，余民尚孑遗。
高丘祠汉祖，荒草葬虞姬。
垓下空陈迹，鸿沟怆近时。
膏腴满荆棘，伤甚黍离离。
答樊云门冬雨剧谈之作 其二
郑孝胥（清代）

尝序伯严诗，持论辟清切。自嫌误后生，流浪或失实。

君诗妙易解，经史气四溢。诗中见其人，风趣乃隽绝。

浅语莫非深，天壤在毫末。何须填难字，苦作酸生活。

会心可忘言，即此意已达。
通州
元稹（唐代）

平生欲得山中住，天与通州绕郡山。

睡到日西无一事，月储三万买教闲。
以孟夏唱酬陈子高诗寄季承并借穷愁志及其兄兴化集四首 其一
赵蕃（宋代）

莫嗔不寄一行书，半百光阴伏枕馀。寂寞瓶储同靖节，荒凉壁立类相如。

君今为况复何似，秋尽想应成定居。穫稻谗终还墐户，有诗何日定遗予。
双鸩篇
姚燮（清代）

郎心爱妾千黄金，妾身事郎无二心。郎年十七妾十六，圆转朱轮得华毂。

与郎生小阊门里，与郎结缡在燕市。阿耶爱妾娘爱郎，但看郎欢为妾喜。

与郎为水同一池，与郎为木同一枝。与郎为带同一结，与郎为茧同一丝。

郎命妾所依，妾命郎所与。不愿与郎分，但愿与郎聚。

郎为飞雁妾作云，郎作垂杨妾为雨。妾身金缕衣，比郎光与辉。

妾腕玉条脱，比郎颜与色。妾佩明月珰，比郎不断宛转肠。

妾妆郎共肩，芙蓉出渌摇晚妍。妾眠郎共枕，鸳鸯回波落春影。

东邻窈窕女，对郎盈盈眉欲语。西邻轻薄儿，对妾依依神为驰。

郎但知有妾，妾但知有郎。明镜不掩帏灯光，牡丹不夺兰草香。

郎心与妾相始终，妾心与郎相终始。不必同日生，但愿同日死。

不必同日死，但愿郎生妾先死，不愿郎死遗妾生。

妾为影，郎为形。妾如珠，郎手擎。妾为郎妇身分明。

妾为郎妇天鉴之，为郎之妇千人知。郎饱妾共饱，郎饥妾共饥。

一饥一饱与郎共，山崩川竭无更移。阿耶日久嫌郎贫，日日要郎离妾门。

阿娘恨郎不赚钱，要郎远客三城边。三城何崷崒，三城何岧峣。

三城溪水深，水毒溪无桥。三城黑沙黑，黑沙同鸣髇。

三城多劫贼，劫贼凶咆哮。劫贼杀人如杀獒，白骨堆积城门高。

三城多白杨，白杨风萧萧。萧萧飒飒啼怪鸮，其下有穴狐狸嗥。

老客停马不敢过，年轻出门郎奈何！摘妾胸前玑，为郎换棉衣。

脱妾足下履，为郎易食米。典妾金缠臂，为郎市鞍辔。

卖妾珊瑚翘，为郎置宝刀。思郎光与辉，妾身尚有金缕衣。

念郎颜与色，妾腕尚有玉条脱。忆郎不断宛转肠，妾佩尚有明月珰。

出门七月期，初六是良吉。置得一杯酒，与郎作离别。

杯中一滴酒，心中一滴血。不饮愁郎饥，饮之恐郎咽。

秋烟在镜芙蓉彫，秋风在衾鸳鸯彯。秋云不行雁影独，秋雨不雨杨枝憔。

阿耶向郎訾，不得千金弗还里。阿娘从郎嗤，千金不得毋来归。

妾手掩面啼声低，妾手不敢牵郎衣。向郎不语心依依，欲语又恐耶娘疑。

见郎屈一指，似郎为妾经年期。十月开梅花，二月开桃李。

六月菱荷香，青青出蒲苇。但愿郎得千金归，先向耶娘买欢喜。

卸妾玉条脱，何有颜色强。何有辉与光，解妾明月珰。

脱妾金缕衣，为郎摺叠空竹箱。譬如生小不嫁郎，见之徒令心悲伤。

视妾双眉蛾，归来记取青不多。记妾领中扣，归来与郎验肥瘦。

为郎不下堂，为郎不出房。为郎安慰耶，为郎安慰娘。

为郎日焚香，焚香祝告天苍苍。正月梅花残，三月桃李红。

七月落菱荷，蒲苇青茸茸。日高听铃马，铃马辚辚过楼下。

日落闻行车，行车却向东南驰。半年得一信，一年不得郎边书。

有客三城来，闻之欲语还嗫嚅。三城多白杨，三城多劫贼。

三城溪水深，三城黑沙黑。老客停马不敢过，年轻出门那归得？

阿耶从妾言，负汝青春年。阿娘向妾语，是汝命生苦。

怜汝命生苦，为汝重剪红罗襦，紫为绣凤青天吴。

复帐六尺八，菡萏四角垂流苏。画簟六尺三，缘以鸾锦椒泥涂。

东家郎，好光辉，劝汝弗爱金缕衣。劝汝弗爱玉条脱，西家郎，好颜色。

东家西家郎，手中累累千金黄。心中不断宛转肠，汝还弗爱明月珰。

稽首耶娘前，耶娘听妾语。耶娘之爱何敢逾，妾心区区当鉴取。

妾心区区天可盟，妾为郎妇身分明。不能郎生妾先死，忍因郎死偷妾生。

与郎不终始，妾身尚何俟。不得郎骨归，妾心犹狐疑。

沈沈白日鸺鹠啼，黯黯夜色蝙蝠飞。梦郎向妾笑，如郎同居时。

梦郎向妾哭，如忧出门无还期。梦郎三城归，黄金百笏青騧骊。

梦郎流落不得归，面目黧黑无完衣。阿耶逼妾嫁，朝呵暮骂相携靡。

阿娘逼妾嫁，长荆短棘来鞭笞。耶呵骂，岂不恫。娘鞭笞，岂不痛。

思郎生死犹未明，妾不轻生为郎重。前门鸣乌鸦，后门鹊声喜。

乌鸦何悲鹊何喜。十月开梅花，二月开桃李，今年六月无荷菱，蒲苇凋残北风起。

见郎入门来，见郎如梦里。视囊不得米，视衣衣无襟。

马死弃鞍辔，茧足徒步如炮燖。顾彼腰下刀，䨴无光彩生愁阴。

郎归不止黄金千，那愿郎得千黄金。记妾领中扣，与郎量肥瘦。

记妾双眉蛾，为郎憔悴青不多。为郎憔悴青不多，郎真死矣还如何。

望郎减光辉，光辉不如金缕衣。望郎苦颜色，颜色不如玉条脱。

幸郎不断宛转肠，佩之还似明月珰。耶娘怨郎身手穷，囚妾不使郎衾同。

生不同衾死同穴，妾虽无言妾已决。含笑语耶娘，妾有玉条脱，亦有明月珰。

簇新金缕衣，摺叠空竹箱。为郎市卖赎郎罪，抵郎归有千金装。

阿耶笑语妾，还尔鸳鸯飞。阿娘笑语妾，看尔连理芙蓉枝。

鸳鸯遭网罗，安能到头白？芙蓉经狂飙，狂飙摧之易狼籍。

朱绳三尺垂，不得高挂梧桐枝。下有千丈池，可惜池水多污泥。

为郎置鸩酒，鸩酒甘如饴。但得生死常追随，此酒不减同心杯。

妾饮琉璃杯，郎饮白玉盏。以斧斧木木不离，以刀断水水不断。

同茧之丝不可剪，同结之带两头绾。稽首谢阿耶，阿耶不必悲咨嗟。

稽首辞阿娘，阿娘不必中心伤。有婿常贫贱，有女不遂耶娘愿，但愿耶娘寿考同百年。

郎死不值千黄金，妾死不值黄金千。西邻来看妾，密纫条条罗裤褶。

东邻来看郎，仪容皎皎明月光。东邻西邻长叹息，虾蟆抱桂光采蚀，朽绠龙渊黝谁测？

东邻西邻语我前，要我制作双鸩篇。天缺不得女娲补，海缺不得精卫填，闻我歌者当涕涟。

郎年二十妾十九，郎姓黄，妾姓柳。郎挶畚，妾箕帚。

双夫蓉，何懰懰。双鸳鸯，地下守。朝打孔雀夜逐狗，孔雀雌雄狗牝牡。

天上所无陌路有，陌路何能避梃杻。闻我歌者泪一斗，不谱吴筝谱燕缶。
四月四日游雁荡山自四十九盘岭至大龙湫登马鞍岭经灵岩灵峰石梁诸胜达大荆城纪事
陆耀遹（清代）

出谷复入谷，下上穷烟霏。遥见群峰划天碧，石骨瘦削云肤肥。

回崖愈转愈不及，振势百折难停鞿。舍舆攀行苦奔峭，厞屦侧滑青藤支。

龙湫飞泉洒绝顶，万丝下浣天孙机。山光倒流泻苍翠，潭影激射寒玻璃。

穷跻盘盘达山脊，绝巘无级旁无依。一百二峰人全览，名以象命存依稀。

非仙非鬼竟何物，罗列呵问艰陈辞。双鸾矫羽不得控，玉女下顾神颀颀。

众中一柱特嶷立，以顶触天端不欹。平生梦想忽到眼，金简所状心犹疑。

东南海水绕如带，蜃气漠漠天风吹。灵岩灵峰并奇绝，石腹侧裂青冥低。

入门清啸众山答，萝穴一鹘惊人飞。危龛老僧鬓眉绿，屏息枯坐扃元扉。

横空石梁界虹影，瑶草下覆无炎曦。重峦复嶂各异熊，飞磴历历忘神疲。

傍山何人结茅屋，累石为壁为门畿。窳尊荐茗解烦渴，石门潭水甘如饴。

墙阴艺兰发红蕊，采撷细琐来相贻。为言十里到荆驿，行径渐平山渐稀。

山中气使异昏旦，层阴阁日残阳微。冥花如霰翠欲滴，岩气雨香薰客衣。

归云亭亭与争道，林壑敛暝穷回晞。
和端式上人十咏其八秋原菊
梅尧臣（宋代）

不为潭上英，不助篱边醉。
独占兰杞邻，原头自荣悴。
陶令与太凿，逢人岂无意。
武陵春 其二 闺思，和李清照韵
丁澎（清代）

郎去萧滩十八折，折折在心头。泪卷西风无了休。

吹送楚江流。

泪格渡前风日好，早晚问归舟。认得艄娘郎去舟。

人不是、几回愁。
后一日因展省归途口占
陈文蔚（宋代）

春光休道属谁家，造化平铺无等差。
不问世间凡草木，得春随意总皆花。
晚春
韩愈（唐代）

草树知春不久归，百般红紫斗芳菲。(草树 一作：草木)
杨花榆荚无才思，惟解漫天作雪飞。
四十自咏
魏野（宋代）

闲心虽不动，记性觉潜衰。
棋退难饶客，琴生却问儿。
手慵农器信，身散道装知。
笔砚将何用，除因改旧诗。
王式之直阁不远千里来访野人，赠以佳句，次
杨万里（宋代）

君才陆海与潘江，句里芒寒万丈长。
雪碗冰瓯翻笔墨，锦机绣假出肝肠。
王家龙凤重英特，谢砌芝兰让耿光。
相国登庸衣钵在，郎君努力续前芳。
汉殿
唐彦谦（唐代）

鸟去云飞意不通，夜坛斜月转松风。

君王寂虑无消息，却就闲人觅巨公。
人我担
释绍昙（宋代）

骨露皮穿未肯休，冥机蛮触战蜗牛。
一肩人我都担了，遍界从教是髑髅。
送人之京
胡奎（元代）

大江春水满，芳洲蒲叶短。黄帽唱吴歌，东风吹不断。

江君英少年，贡入司成馆。袖有五色毫，文藻光纂纂。

人生意气合，何论相见晚。君如千里驹，跌荡走长坂。

我如九皋鹤，长鸣任萧散。去去毋少留，严程不容缓。

欲持一杯酒，迢迢碧云远。明年杏花开，待我上林苑。
单颜徒以盗失邑被谴赦令复官喜而有诗次其韵
沈与求（宋代）

千里风雷起放臣，反骚端欲陋灵均。宦情遽逐鹏程远，喜气犹惊鹊语新。

它日钟鱼应落梦，半生尘土未酬身。会须更整青云步，往事当令问水滨。
杨似勋许惠丹砂
许及之（宋代）

双矑炯炯朱成碧，两鬓星星玄尚白。丹砂入地长黄芽，苍颜幻得婴儿色。

了知色相无定形，造化于人亦儿剧。蓬莱三山何渺茫，内景黄庭犹准的。

怀璧其罪彼何辜，资盗以粮渠自贼。西州九转得奇功，愧我闻名未曾识。

小人有母垂八十，步履轻便自畴昔。今年一病起衰容，分明只得丹砂力。

九顿首拜三叹息，什袭藏之愿无斁。日引月长馀几何，神夺鬼偷疑暗掷。

间者从公有天相，启閟抽关话奇特。便祈公赐公许之，归语老亲感填臆。

膝行欲请还踧踖，盛事不应相趣迫。三沐三熏课长句，句岂能神公自德。
强同年次子挽诗二首 其一
陈造（宋代）

识子初衿佩，崭然自夙成。风猷乃公似，文字老夫惊。

遽陨连城器，难推造物情。新宫漫仙伯，政复待君铭。
断碑
强至（宋代）

何代经兵火，终年委雪霜。
文章谁黑白，首尾自参商。
琬琰那沦翠，尘沙渐变黄。
人生异坚石，抚汝重苍茫。
香雪梅
徐元钺（清代）

写出寒梅景，茫茫一带斜。幽香云作障，冷艳雪如花。

银海千层浪，恒河万点沙。小桥流水外，何处认人家。
古从军行
毛澄（清代）

阴山吹笛大军行，铁甲冰霜落有声。西上胡沙天渐近，可怜月比故园明。
谢程帅袁制使
陈造（宋代）

俗间若偪仄，有士能湛浮。
任真自得得，与世不同忧。
得閒书遮眼，觉倦书枕头。
不辞蠹鱼诮，不贻牢豕羞。
次韵转庵幽禽到研边之什
许及之（宋代）

梅风拂拂动薰弦，久雨休疑是漏天。有客方怀吟泽畔，无楼那得住山边。

添香遣日愁难破，换韵传诗喜欲颠。犯戒成章贤博弈，门人已废蓼莪篇。
中秋后二日槎城同诸子登逍遥岩
张穆（明代）

残暑未尽归，山气晓已肃。幽岩虽数登，恨负长居宿。

去郊三里馀，幽兴不至独。出门行咏歌，凉风发芳郁。

浅流落野花，疏籁动高木。山僧朴无营，榛莽争石菊。

十年题藓中，隐约尚可读。陟高睇群峰，青削森若竹。

河沿纳溪流，渔网映莎蓼。荒城烟火馀，不似当安隩。

兵甲犹未宁，安能肆林麓。暂为世外欢，共得阔心目。

兔影怜未亏，山头胜华屋。
用晦翁十梅诗韵酬张伯修孙子直
吴泳（宋代）

为花能工诗，不如赋拙赋。
珍重舂陵翁，能寻所乐处。
龙池二绝
王令（宋代）

满目尘埃白日阴，皇天无命且深沉。
终当力卷沧溟水，来作人间十日霖。
采莲曲
释文珦（宋代）

荡桨入平湖，湖波渺无极。
红白芙蓉花，何如妾颜色。
挽草堂李先生为李居恭
王翰（唐代）

文江江上草堂宽，游宦归来鬓已皤。酒饮贤人秋社散，星亡处士夜台寒。

诗成自挽应难和，琴在无弦不用弹。自是承家有新录，埋名千古便须刊。
动石
张诩（明代）

象峰多怪石，时作狮子吼。刚被黄初平，叱起满山走。
题高房山夜图
张逢原（宋代）

地位清高眼见宽，尽收风景入毫端。
废宫台榭和歌舞，隔岸江山对月看。
一水中分吴越近，层楼低接斗牛寒。
有声画意吟难了，更把瑶琴膝上弹。
拟古六首上鲜于大夫子骏其二东城高且长
晁补之（宋代）

东城高且长，下瞰阡与陌。
谷风丽百草，春华纷已白。
良时忽如此，驰景一何逼。
喟彼饭牛诗，终年守寒厄。
恭俭夙所敦，葛屦伤褊窄。
身为物逆旅，生乃远行客。
岂无百日蜡，乐此一日泽。
美人颜煌煌，奇服烂五色。
弹筝奋新响，杯酒纵相索。
斗鸡逐狐兔，六博呼一掷。
贫士悲失职，坎壈何所迫。
安知黄鹄举，随时振六翮。
句
常楚老（唐代）

一从黄帝葬桥山，碧落千门锁元气。（《天上行》。

《诗话总归》）
禅人写真求赞
释正觉（宋代）

只者赤肉一块，说甚清奇古怪。
平生懒似牛头，度世憨如布袋。
不空而空，无在而在。
法法唯心，尘尘三昧。
问渠是假是真，两彩而今一赛。
题师岩卿蒲中八咏 其四 首阳晴雪
陈庚（宋代）

山头晴雪照城楼，泼水融银眩两眸。荡涤寒城须美酝，浮香醽醁夜来篘。
句
吴伟明（宋代）

梁山重回首，翠峰三十六。
杂诗
崔颢（唐代）

可怜青铜镜，挂在白玉堂。
玉堂有美女，娇弄明月光。
罗袖拂金鹊，彩屏点红妆。
妆罢含情坐，春风桃李香。
紫霄岩作
林希逸（宋代）

紫霄闻久真奇胜，三友同游亦不凡。满袖清风来缥缈，衔杯落日踞巉岩。

客携老艾遗书至，僧诧沧浪古字镵。大小壶山俱翠碧，谷青平处见归帆。
中秋待月不见
仇远（元代）

期修翫事在杭州，月夕那知常滞留。
纵有侯芭常载酒，惜无李白共登楼。
蛩催纤妇贫非懒，云掩霜娥老似羞。
应笑山翁痴守待，满身风露冷貂裘。
怀庐岳书斋
杜荀鹤（唐代）

长忆在庐岳，免低尘土颜。煮茶窗底水，采药屋头山。

是境皆游遍，谁人不羡闲。无何一名系，引出白云间。
忆别
蔡文范（明代）

忆别叮咛泪欲潸，酒杯乍可莫留连。
只愁醉里腾腾睡，魂梦都无到妾边。
十月三十日晴暖而梅意殊冷也
舒岳祥（宋代）

良月今日尽，始见小春天。
明日为子正，阳复於此焉。
墙阴委宿莽，已觉青娟娟。
坏壁出冻蝇，亦解飞翾翾。
向来可憎物，今者更堪怜。
梅梢太瘦生，此意正渺绵。
窥园频挟策，粒吐红豆鲜。
正须待一雪，我岂资暄妍。
径山五峰 其三 鹏抟峰
祖铭（元代）

峰势来大鹏，鼓此垂天翼。培风本无待，适兹造化力。

何须问天池，在在六月息。
次韵门下吕相公车驾视学
苏辙（宋代）

未识吾君龙凤章，诸儒望幸久南庠。
辇回原庙初移跸，鹭集西雝已著行。
执爵稍前疑问道，献琛不日数来王。
从官始悟熙宁意，遗我亲临见肯堂。
入城
陈与义（宋代）

竹舆声伊鸦，路转登古原。
孟冬郊泽旷，细水鸣芦根。
雾收浮屠立，天阔鸿雁奔。
平生厌喧闹，快意三家村。
思生长林内，故园归不存。
欲为唐衢哭，声出且复吞。
送洪州西山香城长老通公惠通
曾几（宋代）

闻说香城寺，孤峰靉靆间。
公今怀祖印，老去入乡关。
稳泛春波水，深藏暮雨山。
笔头多语句，寄我不当悭。
石漕生日
唐庚（宋代）

梦断维熊夜，祥呈馈鲤初。固应贤有后，谁谓庆无馀。

为国家相贤，忧民子不如。符分四任虎，金佩十年鱼。

未补三公衮，聊分八使车。权衡公选格，陵阜富军储。

阀阅毡犹在，朝廷席正虚。称觞勤祝颂，二十考中书。
赐扇
张位（明代）

冠剑联鳷鹊，天风满建章。宠光临白羽，节序届朱阳。

捧给罗中临，新裁总上方。传宣天语近，披拂舜薰长。

不向三秋至，终令什袭藏。愿言清惠溥，尽临热中凉。
送喻凫及第归阳羡
无可（唐代）

姓字载科名，无过子最荣。宗中初及第，江上觐难兄。

月向波涛没，茶连洞壑生。石桥高思在，且为看东坑。
江西送人
曹邺（唐代）

八月江上楼，西风令人愁。携酒楼上别，尽见四山秋。

但愁今日知，莫作他时疑。郎本不住此，无人泣望归。

何水不生波，何木不改柯。遥知明日恨，不如今日多。

将心速投人，路远人如何。
代人上叔母张氏生辰三首 其三
仲并（宋代）

忆昔观光际，温颜获屡亲。奖提烦叔父，驽蹇负前人。

幸会逢今日，飘飖愧此身。捧觞陪子侄，深觉仲容贫。
雨后木山堂独坐
王景（五代）

雨馀身亦适，地僻榻长闲。落叶过桥水，凉云隔屋山。

未能饮文字，尚许惬孤顽。昨夜还家梦，思之仿佛间。
偕芍坡绣以游赵州柏林寺用昌黎山石韵
王汝璧（清代）

水光定相何精微，咫尺万里洪涛飞。龙腾凤翥永兴笔，率更太瘦常山肥。

千秋书画此双绝，吴仙名字还依稀。柏林老佛去已久，茶香尚可疗朝饥。

雏僧八十瘦如鹄，坐看冻晷关柴扉。松明活火烧石鼎，满庭柏子香霏霏。

曼殊宝地花没膝，诸天龙象纷成围。笑我枯肠自搜索，霅然风雨生裳衣。

从游倜傥得二子，如出洼水新受鞿。乘风破浪自兹始，瀛海荡荡相依归。
次韵顾孟仁游云洞之作
林弼（明代）

端居感流序，跃马城东道。卉木竞华滋，山水政清好。

于焉息尘营，聊复事冥讨。细泉响岩窦，幽禽啭林堡。

凭高一长啸，坐觉天地小。登临二三友，况复富词藻。

侧塞林中花，丰茸原上草。物情方向荣，乐事当及早。

古来贤达士，阅世犹昏晓。岂无大药资，弱流隔蓬岛。

所以日饮酒，愁肠顿如扫。忆昔雪斋翁，故山早投老。

风磴游目多，云龛容膝少。人归山寂寂，空宇尘渺渺。

念此重踯躅，凄然乱怀抱。人生若山水，繁沃倏枯槁。

深谷尚为陵，大陆乃成沼。尘迹当焉如，而不终杂扰。

浩歌振林壑，大白浮颢颢。毋令磊磈胸，徒自婴苦恼。

沧波复东注，白日忽西倒。帝乡邈难期，征帆送飞鸟。

安得凌风翰，肃肃升苍昊。
缘识
宋太宗（宋代）

结束分朋相间错，立在殿庭还不弱。
锦绣为袍供奉仪，流星电转争挥霍。
文里乌巾皆一样，三春景色花荡颺。
承平此事比应难，盛世欢娱情好尚。
添兴况，堪可爱，
香尘坠里无妨碍。月杖怀挟击云门，
引聚风光何意态。令人骇目潜窥睹，
杂剧教坊罗袂举。銮铃珂佩白玉鞍，
恣纵奔驰汗如雨。笑中语，
審听旨，速排丝竹调宫徵。
高高树影柳疏阴，头筹先得称心喜。
画鼓红旗双对凤，笛发龙吟能送断。
年少来来善乘骑，因依所习且随众。
奉题董端明渔父醉乡烧香图十六首 渔父七首 其二
陈克（宋代）

鲙缕丝丝雪色鱼，碧筒香细引村沽。江天此乐谁无分，不问官家乞鉴湖。
李辰州黑首白身名马歌
梁寅（元代）

李侯名马姿相别，赤骝紫燕俱下列。头纯黑色身遍白，一片阴云兼积雪。

自言辰州初买时，城门走试惊飙驰。少年旁观皆叹息，前者未闻今见之。

矫如玄龙跃春水，巨浪掀腾玉鳞起。夜将金络光可睹，昼鞲银鞍色相似。

东还豫章今几载，黄金可市当十倍。长鸣冀北群已空，出猎阴山意常在。

吁嗟李侯才更贤，虬须燕颔神凛然。明年踏雪趋幽燕，青霄飞鞚朝九天。

九重诏拜大都护，此马愿逐双旌去。
挂金索·享天厨
佚名（宋代）

享天厨。仙衣佳体身轻举。乘鸾凤、玩赏清都。宝殿琼楼，金钉满朱户。不夜长春，无来无去。